《置酒篇》
明代·胡应麟

端居观大运，去日常苦多。幸有盈尊酒，宾朋各来过。

佳人出后房，被服绮与罗。纤腰斗妙舞，皓齿扬清歌。

轻飙荡浮云，华星烂明河。好鸟鸣高枝，文鱼翔素波。

百年若朝露，白日驰山阿。乐哉今日宴，不饮复如何。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。